

**ข่าวประชาสัมพันธ์**

**7 สิงหาคม 2567**

**บสย. ผนึก สวทช. ปั้น SMEs นวัตกรรม สู่อุตสาหกรรม 4.0**

**ดึงแพลตฟอร์ม SMEs Gateway เชื่อม Thailand i4.0 Index**

นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) พร้อมด้วย ดร.สมบุญ สหสิทธิวัฒน์ รองผู้อำนวยการ สำนักงานพัฒนาวิทยาศาสตร์และเทคโนโลยีแห่งชาติ (สวทช.) ร่วมลงนามในบันทึกข้อตกลงความร่วมมือ ยกระดับผู้ประกอบการ SMEs เข้าสู่อุตสาหกรรม 4.0 ผ่านแพลตฟอร์มประเมินความพร้อมด้านนวัตกรรม วิทยาศาสตร์และเทคโนโลยี และ แพลตฟอร์ม บสย. SMEs Gateway ตรวจสุขภาพทางการเงิน และประเมินโอกาสธุรกิจการเข้าถึงสินเชื่อ ผ่าน LINE OA : @tcgfirst

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) กล่าวว่า ความร่วมมือครั้งนี้คือความก้าวหน้าครั้งสำคัญ ระหว่าง บสย. และ สำนักงานพัฒนาวิทยาศาสตร์และเทคโนโลยีแห่งชาติ (สวทช.) โดย สวทช. จะใช้จุดแข็งแพลตฟอร์มการวิเคราะห์และประเมินผู้ประกอบการ SMEs ที่กำลังจะก้าวสู่อุตสาหกรรม 4.0 ได้ด้วยตัวเอง Thailand i4.0 Index ขณะที่ บสย. จะเป็นตัวกลางเชื่อมโยงแหล่งทุนและให้คำปรึกษาทางการเงิน SMEs ผ่านแพลตฟอร์ม Digital SMEs Gateway ร่วมประเมินความพร้อมผู้ประกอบการก่อนการเข้าถึงสินเชื่อ พร้อมให้คำแนะนำการเตรียมความพร้อมก่อนขอสินเชื่อ การวิเคราะห์การค้ำประกันสิน SMEs ที่มีศักยภาพด้านเทคโนโลยี นวัตกรรม ซึ่งผู้ประกอบการ สามารถตรวจสอบสถานะการพิจารณาการค้ำประกันสินเชื่อได้ที่ บสย. ผ่าน Line OA : @tcgfirst ตลอด 24 ชั่วโมง

“นับเป็นช่วงเวลาที่ดีเยี่ยมของทั้ง 2 หน่วยงานที่จะเข้าไปช่วยยกระดับผู้ประกอบการ SMEs ที่กำลังยกระดับสู่อุตสาหกรรม 4.0 อย่างยั่งยืน ผ่านโครงการค้ำประกันสินเชื่อ บสย. SMEs ยั่งยืน หรือ PGS 11 วงเงิน 50,000 ล้านบาท ร่วมกับ 18 สถาบันการเงิน โดยมีวงเงินค้ำประกันสินเชื่อธุรกิจกลุ่ม Green สูงสุด 40 ล้านบาทต่อราย ฟรีค่าธรรมเนียมค้ำประกัน 4 ปีแรก” นายสิทธิกร กล่าว

โดยคาดว่า ภายในระยะเวลา 3 ปี (ปี 2567-2569) บสย. จะสามารถช่วย SMEs ที่เตรียมยกระดับเข้าสู่อุตสาหกรรม 4.0 และในกลุ่มธุรกิจสีเขียวได้มากกว่า 600 ราย ตามเป้าหมายการพัฒนาที่ยั่งยืน (Sustainable Development Goal : SDGs) คิดเป็นวงเงินค้ำประกันสินเชื่อ มากกว่า 3,000 ล้านบาท (เฉลี่ย 5 ล้านบาทต่อราย) ก่อให้เกิดสินเชื่อในระบบกว่า 3,600 ล้านบาท สร้างมูลค่าเพิ่มทางเศรษฐกิจได้มากกว่า 14,000 ล้านบาท

**ดร.สมบุญ สหสิทธิวัฒน์ รองผู้อำนวยการสำนักงานพัฒนาวิทยาศาสตร์และเทคโนโลยีแห่งชาติ (สวทช.)** กล่าวว่า เพื่อช่วยให้ผู้ประกอบการปรับตัวสู่อุตสาหกรรม 4.0 ได้อย่างยั่งยืน สวทช. ได้พัฒนาดัชนีชี้วัดความพร้อมที่เรียกว่า Thailand i4.0 Index เพื่อตรวจวัดสถานะความพร้อมได้ด้วยตนเอง ด้วยระบบการประเมินแบบออนไลน์ Thailand i4.0 Checkup และนำผลที่ได้ไปวางแผนการลงทุน หรือการขอรับสิทธิประโยชน์ต่าง ๆ ก่อนตัดสินใจเลือกใช้บริการประเมิน รวมถึงการประยุกต์ใช้งานในองค์กร รู้ระดับความพร้อม จุดแข็งจุดอ่อน และเป็นแนวทางในการกำหนดกลยุทธ์เพื่อการพัฒนาองค์กรสู่อุตสาหกรรม 4.0

ทั้งนี้ ปัจจัยที่มีส่วนช่วยผู้ประกอบการสามารถปรับปรุงองค์กรสู่อุตสาหกรรม 4.0 ได้อย่างรวดเร็วนั้น คือเงินทุน ซึ่งทาง สวทช. จะได้รับความร่วมมือกับ บรรษัทประกันสินเชื่ออุตสาหกรรมขนาดย่อม (บสย.) โดยจะนำผลการประเมิน มาเป็นส่วนหนึ่งของเครื่องมือที่ใช้ในการประเมินศักยภาพทางการเงินของผู้ประกอบการ SMEs ที่ต้องการค้ำประกันสินเชื่อและเข้าถึงแหล่งทุน รวมทั้งการพัฒนาแพลตฟอร์มร่วมกันเพื่อเพิ่มทักษะ และเปลี่ยนองค์ความรู้ทางด้านเทคโนโลยีและการเงินที่เกี่ยวข้องเพื่อส่งเสริมผู้ประกอบการSMEs ที่จะเข้ามาใช้บริการในอนาคต

\*\*\*\*\*\*\*\*\*\*\*\*\*\*

ฝ่ายสื่อสารและภาพลักษณ์องค์กร

ชนิญญา สันสมภาค

ศรัญยู ตันติเสรี

โทร 02-890-9999 ต่อ 9826